En studentermedhjælper på et amerikansk forlag elskede Mads Nygaards bog – men hun kunne først få den på hylderne, da hun mange år senere blev chef.

-	Det er kæmpestort. Sådan beskriver den nordjyske forfatter Mads Nygaard følelsen, han sidder med, efter at være udkommet i USA med en af sine tidligere værker Kravl. -	Det er noget, jeg har drømt om, siden jeg begyndte at skrive som 24-årig, siger han. Men det skulle koste ham 16 år og 28.000 kroner for oversættelsen af bogen at nå dertil. Udkom i stilhed Publiceringen af Kravl, en fiktiv, selvbiografisk roman, der foregår i Hirtshals, gik stille hen i Danmark i 2006. -	Der skete ikke en dyt, fortæller Mads Nygaard, der dengang syntes, det var det bedste, han havde skrevet i sin tid som forfatter. Bogen har en særlig betydning for ham. Den skildrer, da hans far døde af kræft. Derfor ramte det ham, at den ikke tog fart. -	 Jeg var knust. Der var fuldstændig stilhed i alle medier om bogen. Den bog døde samme dag som den udkom, siger han. Derfor besluttede han at tage et lån og betale for at få den oversat til engelsk. Og så kontaktede han nogle amerikanske forlag for at prøve lykken med sit værk over there . En amerikansk fan Et sted i den amerikanske delstat Michigan fik nogen øjnene op for Mads Nygaards bog. Det var studentermedhjælper Michelle Dotter på forlaget Macadam/Cage. Men hendes støtte var ikke nok til at få bogen på hylderne. Selvom hun forsøgte at sælge bogen til sine chefer, var det et nej. Årene gik, og da Mads Nygaard senere blev lærer på Vrå Højskole, fik hans elever åbnet hans øjne for mediet Facebook. Dér fandt han Michelle Dotter, og de genoptog kontakten. Hverken han eller hun havde givet op på projektet med at få hans bog udgivet i USA. Og det gav pote, da hun blev ledende redaktør hos et andet forlag, Dzanc Books, i Michigan. -	Nu er hun i en position, hvor hun ikke længere skal spørge andre om lov, siger Mads Nygaard. Det betød, at der endelig var grønt lys for Kravl – eller When me and God Were Little , som den engelske titel lyder. Hirtshals på landkortet Alle Mads Nygaards bøger foregår i eller omkring Hirtshals, også Kravl, som omtaler flere af byens lokalkendte karakterer. Så forfatteren er stolt over, at han nu er med til at give havnebyen omtale med sin bog. -	Det er en hyldest til Hirtshals, som jo ellers ikke er en by, der optræder i særlig mange skønhedskonkurrencer, griner han. Vi interviewede Mads Nygaard, da han sidste år udkom med kærlighedsbogen Da Jeg Mødte Dig, med sin kæreste Tine Gøtzsche. Se det her: